Su pane

Cun sa bertula a coddu, cun sa tasca,
Móvidos fin su chito, siccarìnos
E tristos sos massagios. Sos terrìnos
Fini mes’ispozados, e sa frasca

De sos chercos si fit fattende groga
E nues tristas enian dae mare.
Sos massagios moveini a chircare
Sos boigheddos arestes. Cun sa soga

Los podein collire che a bolu,
Ca parian murones assolados
In sos montes lontanos. Non domados,
A s’istrinta saltein che crabolu.

Da unu cannisone seperadu
De chercu sanu fattein giuàles,
S’aradu tortu e manigas d’istrales.
E poi, subra su monte narbonadu,

Cuminzein s’aronzu geniosu
Dae sas baddes finz’a su serragu.
In s’aera s’intendia su fiagu
De sa terr’ùmida, tristu e lamentosu

Tichirriaìat s’aradu che in pena
A donzi forte accollada de su giuo,
Chi passaìad’in s’aronzu cruo
Unfiende onzi nerviu, onzi vena.

Su logu pariat mortu. Senza ragios
De sole fit su chelu in cussas dies,
E Gennargentu càrrigu de nies
Bidian dae cuss’adde sos massagios.

E in mesu a sa nèbida bianca,
A s’ùmidu de su chelu e de sa terra
Medas dies sighèin cussa gherra
In sos tristos aronzos de sa tanca.

E subra sa terra aperta, a larga manu
Cun modu santu e aria serena,
Collindelu dae sa bertula piena,
Bettain su sèmene; e su ranu

Saltaiat cun briu in donzi lea
Comente ch’esset biu, esset cumpresu
S’isperu ’e sos massagios tott’azzesu,
In cussu duru tribagliu ’e pelea.

Iscapein sos boes novamente
A pàschere in su buscu a s’avventura.
Ammanteit su nie onzi coltura
Pariat mortu su logu eternamente.

Ma tue sutta su nie, o trigu santu,
Ponias sa raighina coraggiosa,
Intantu chi sa terra lagrimosa
Pariat un’antigu campusantu.

E torreit beranu a Gennargentu
A tottu sa Barbagia novamente,
Risplendeit su chelu allegramente
E riccu de tebiòre fit donz’entu.

S’iscazein sos nies in s’altura
E in sas baddes currian sos rios,
Nièddos e buluzados. Fiorios
Fin sos àlvures, virde onzi coltura.

Sos massagios bessein a mirare
Su bene chi dadu haian’a sa terra.
S’aberian sos sulcos perra, perra,
Pro poder s’abbundanzia passare.

Ite gioia, o tristos aradores,
Cand’azis bidu giompidu su fruttu,
Ch’hazis bettadu in sas dies de luttu,
Senza cantos e senza risplendores!

E i como in s’arzola soliana,
Bianca che una cheia, godides!
E si rinnovan poderes e fides
Pro sa ostra fatiga fittiana;

E bellu e valorosu che i s’oro,
Su trigu intreid’in sas domos tristas
Sas fèmminas regollein sas provvistas
Cun s’allegria manna intro su coro.

Bandèin a sos mòlinos sonoros
Cun sas cottas prugadas e medidas;
E i sas molas nièddas e famidas
Si pienèin de farra finz’a oros.

E fattende sa farra alzein cantu
A Deus mannu, a sos massagios tristos
Chi, pustis de tant’ispettu e tantos pistos,
A domo attìan cussu fruttu santu.

Su pane! cuddu chi Deus hat lassadu
Pro tribagliare e viver dogni die,
Su pan’e trigu biancu che nie
Da onzi umanu corpus disizadu.

Preparein issios de castagna
Fattos de linna sébera, pulidos
Che i sa prata e che cristallu nidos.
Giamein in bighinau una cumpagna

E prepareint bundante sa madrighe
Dae sa notte innanti. In sas coghinas
Croccolein sas bezzas carrafinas
De inu antigu, nieddu che pighe.

E t’impastein o pane! o pane caru
E triballadu, e ti papein caldu
Caldu dae su forru, o pane saldu,
Bonu che i su nostru coro raru.